钦定古今图书集成/理学汇编/经籍典/第001卷 > 周
## 钦定古今图书集成/理学汇编/经籍典/第001卷 > 周

周制，天官之属，司书掌版图。地官司徒掌建邦土地
之图，以六艺教万民。春官之属，大师掌六诗，大卜掌
三易，大史等掌内外古今之书。秋官之属，小行人掌
五物，各为一书。又命乐正等立《诗》《书》《礼》《乐》之教，以造
士。

按《周礼天官》司书“掌邦之六典、八法、八则、九职、九正、
九事，邦中之版，土地之图。”

〈注〉《司书》“主会计之簿书”者，书，册籍也。“邦中之版以考人民之数，土地之图以考邦国之数。”然司书但掌其书而已。

《地官》大司徒之职，“掌建邦之土地之图与其人民之
数，以佐王安扰邦国。以天下土地之图，周知九州之
地域广轮之数，辨山林、川泽、丘陵、坟衍、原隰之名物，
而辨其邦国都鄙之数，制其畿疆而封沟之，设其社
稷之壝，而树之田主，各以其野之所宜木，遂以名其
社与其野，　以乡三物，教万民而宾兴之。三曰六艺，
礼”、乐、射、御、书、数。　保氏养国子以道，乃教之六艺：一
曰五礼，二曰六乐，三曰五射，四曰五驭，五曰《六书》，六
曰《九数》。

春官大师教六诗：曰《风》，曰赋，曰比，曰兴，曰《雅》，曰颂、瞽
蒙、讽诵。《诗》，掌九德、六诗之歌，以役大师。　大卜掌三
《易》之法，一曰《连山》，二曰《归藏》，三曰《周易》。其经卦皆八，
其别皆六十有四。

〈注〉杜子春云：“连山宓牺，《归藏》黄帝。”〈疏〉《近师》皆以为夏殷、周。〈订义〉郑锷曰：“《周易》以干为首，周人之《易》，其卦乾上乾下，名曰周易，如天覆无不周，而变易无穷也。”

《大史》“掌建邦之六典，以逆邦国之治。掌法以逆官府
之治。掌则以逆都鄙之治。凡辨法者考焉，不信者刑
之。凡邦国都鄙及万民之有约剂者藏焉，以贰六官。”

〈合解〉大史，史官之长，主藏书者。六典，大师掌之，大史助之。法即八法，则即八则，盖大史以掌书为职，典法则之书，皆其所职焉故也。凡邦国官府都鄙，有争其旧典是非者，必就大史考之。不信大史之法，则以刑治之。一云与其所藏不合者，则治以刑也。约，盟誓也。剂，券书也。皆藏其书于大史也。贰犹副也。约剂之书，其正在《六官》，其副在《大史》。

《小史》“掌邦国之志，奠系世，辨昭穆

〈注〉郑司农云：“志谓记也，《春秋传》所谓《周志》，《国语》所谓《郑书》之属是也。史官主书，故韩宣子聘于鲁，观书。太史氏《系世》，谓帝系、《世本》之属是也。”

内史“掌王之八枋之法，及国令之贰。”

〈合解〉“上所制而下守之为法，上所命而下禀之为令”，皆著之于《书》，“内史”则掌其副贰也。

凡四方之事书，内史读之。

〈疏〉诸侯凡事有书，奏白于王，内史读示王。

内史掌书王命，遂贰之。

〈合解〉王言之出为命，如后世之制诰，内史书于策而颁之，又书副本而藏之，以待有所考也。

外史，掌书外令。

〈注〉《王令》下畿外。〈合解〉《外令》谓王命颁于外国者。

掌四方之志。

〈注〉志，记也。谓若鲁之《春秋》，晋之《乘》、楚之《梼杌》。

掌三皇五帝之书。

〈订义〉李嘉会曰：“《书断》自皇帝以下，大道常道所可备记者，此后凡有书，莫不兼掌，夏、商、周所记，不言可知。”　王昭禹曰：“上以考古昔之所行。”　黄氏曰：“必掌皇帝书者，凡王之命皆当联次于《尚书》也。汉御史掌兰台秘书，其遗意也。”

掌达书名于四方。

〈注〉谓若《尧典》《禹贡》达此名使知之。古曰名。今曰字。使四方知书之文字得能读之。〈订义〉黄氏曰：“皇帝书名在四方久矣。何以达？为？朝廷常有书。《周书》自《泰誓》之后皆是，至东迁犹有书四方，未知朝廷制作之意，故以其名达之。”　王氏曰：“书名者，字也；字所以正名百物，故谓之名。”　郑锷曰：“四方言语不同，上世音读与后世亦异，将欲使天下诵读之际，无东西南北之讹，无古语今言之异，则书之名不可以不”达，达之于四方，欲使之皆同也。《大行人》九岁谕书名，盖《外史》达之九岁之久，虑其不一，又使行人谕之。　愚案：黄氏以“书名”为古书，达其名以广帝王之道。王氏以“书名”为今之字书，亦通，但与上下文恐不相协。

若以书使于四方，则书其令。

〈注〉书“王令”以授使者。　〈订义〉王昭禹曰：“以书使于四方，外史书其令，则掌外令故也。”　黄氏曰：“令犹今言制、敕也，书犹今言制、书、敕、书也。”　易氏曰：“亦所以明王政之所从出。”　郑锷曰：“书名既正，道德乃一，风俗乃同。其有不同，遣使以正之，因书而使，故曰‘以书使四方也。书其书、使之令以为证，知其国书名之不正，天子曾遣使以正之’。”　愚案：古者邦国之书皆锡于王。其国已有此书，惟达其名，使天下知一人所重者在此；其国未有此书，若遣使以颁之，必书其令，使天下知一人所锡者在此。于是邦国无私书，天下无异学。

《御史》掌赞书。

〈注〉王有命，当以书致之，则赞为辞，若今《尚书》作诏文。〈合解〉御犹侍也。侍御于君之史官也。有王命，则赞内史、外史而书之。

《秋官》小行人掌五物者及其万民之利害为一书，其
礼俗、政事、教治、刑禁之逆顺为一书，其悖逆、暴乱、作
慝、犹犯令者为一书，其札丧、凶荒、厄贫为一书，其康
乐、和亲、安平为一书。凡此五物者，每国辨异之，以反
命于王，以周知天下之故。

〈通考〉马端临曰：“按成周之时自太史以至小行人，皆掌官府之典籍者也，其名数亦多，今除《宝训》及《太平六典》之外，亦无考者矣。”

按《礼记王制》：“乐正崇四术，立四教，顺先王《书》《诗》《礼》《乐》，
以造士。春秋教以礼、乐，冬夏教以诗、书。”　《文王世子》：
“凡学，世子及学士必时春诵夏弦，大师诏之瞽宗；秋
学礼，执礼者诏之；冬读书，典书者诏之；礼在瞽宗，书
在上庠。”

### 敬王之世孔子序书传礼记删诗正乐赞易修春秋著孝经

按《史记孔子世家》：孔子自楚反乎卫，年六十三，鲁哀
公六年也。孔子去鲁凡十四岁而反乎鲁，鲁终不能
用孔子，孔子亦不求仕。孔子之时，周室微而《礼》《乐》废，
《诗》《书》缺。追迹三代之礼序书传，上纪唐虞之际，下至
秦穆，编序其事曰：“夏礼吾能言之，杞不足征也；殷礼
吾能言之，宋不足征也。足则吾能征之矣。”观夏殷所
损益，曰：“后虽百世可知也。以一文一质，周监二代，郁
郁乎文哉！吾从周。”故《书》传、《礼记》自孔氏。孔子语鲁太
师：“乐其可知也，始作《翕如》，纵之纯如，《皦如》，绎如也以
成。吾自卫反鲁，然后乐正，雅《颂》各得其所。”古者《诗》三
千馀篇，及至孔子，去其重，取可施于礼义，上采契、后
稷，中述殷、周之盛，至幽、厉之缺，始于衽席。故曰：“《关睢》
之乱以为风始，《鹿鸣》为《小雅》始，《文王》为《大雅》始，《清庙》
为颂始”，三百五篇孔子皆弦歌之，以求合《韶》《武》《雅》《颂》
之音，礼乐自此可得而述，以备王道，成六艺。孔子晚而喜《易》，序彖《系象》《说卦》《文言》，读《易》，韦编三绝，曰：“假我
数年，若是，我于《易》则彬彬矣。”孔子以《诗》《书》《礼》《乐》教弟
子，盖三千焉，身通六艺者七十有二人，如颜浊邹之
徒，颇受业者甚众。　鲁哀公十四年春狩大野，叔孙
氏车子鉏商获兽，以为不祥。仲尼视之曰：“麟也。”取之
曰：“河不出图，雒不出书，吾已矣夫！君子病没世而名
不称焉，吾道不行矣。吾何以自见于后世哉？”乃因《史
记》作《春秋》，上至隐公，下讫哀公十四年。十二公据鲁
亲周，约其文辞而指博。故吴、楚之君自称王，而《春秋》
贬之曰“子践土之会寔召周天子”，而《春秋》讳之曰“天
王狩于河阳。”推此类以绳当世贬损之义，后有王者
举而开之。《春秋》之义行，天下乱臣贼子惧焉。孔子在
位，听讼，文辞有可与人共者，弗独有也。至于为《春秋》，
笔则笔，削则削。子夏之徒，不能赞一辞。弟子受《春秋》，
孔子曰：“后世知丘者以《春秋》，而罪丘者亦以《春秋》。”〈按春

秋，鲁哀公六年，为敬王三十一年。哀公十四年，为敬王三十九年。

按《孝经纬》：孔子云：“欲观我褒贬诸侯之志在《春秋》，崇
人伦之行在《孝经》。”

按《文献通考》：“孔子生于周末，睹史籀之繁文，惧览者
之不一，遂乃定礼乐，明旧章，删《诗》为三百篇，约史记
而备《春秋》，赞《易》道以黜《八索》，述职方以除《九丘》，讨论
《坟》《典》，断自唐虞以下讫于周。”